ทองคำปิดบวก 13.8 ดอลลาร์
สัญญาทองคำตลาดนิวยอร์กปิดพุ่งขึ้น 13.8 ดอลลาร์ ที่ 1,586.6 ดอลลาร์/ออนซ์ จากแรงซื้อเก็งกำไรหนุน
26 ก.พ. 2556

สัญญาทองคำตลาดนิวยอร์กปิดพุ่งขึ้น 13.8 ดอลลาร์ ที่ 1,586.6 ดอลลาร์/ออนซ์ จากแรงซื้อเก็งกำไรหนุน
สัญญาทองคำตลาด COMEX (Commodity Exchange) ส่งมอบเดือนเม.ย.พุ่งขึ้น 13.8 ดอลลาร์ หรือ 0.88% ปิดที่ 1,586.6 ดอลลาร์/ออนซ์
นอกเหนือจากแรงซื้อเก็งกำไรแล้ว นักลงทุนยังเข้ามาซื้อสัญญาทองคำเนื่องจากความไม่แน่นอนของผลเลือกตั้งในอิตาลี และหลังจากที่มูดีส์ อินเวสเตอร์ส เซอร์วิส ได้ปรับลดอันดับความน่าเชื่อถือของอังกฤษลงมาอยู่ที่ระดับ AA1 จากระดับ AAA
นอกจากนี้ นักลงทุนยังเข้าซื้อทองคำหลังจากเอชเอสบีซีเปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีนลดลงแตะระดับต่ำสุดในรอบ 4 เดือนที่ 50.4 ในเดือนก.พ. เทียบกับระดับสูงสุดในรอบ 2 ปีที่ 52.3 ในเดือนม.ค.
อย่างไรก็ดี เป็นเดือนที่ 4 ติดต่อกันแล้วที่ดัชนี PMI ภาคการผลิตอยู่เหนือระดับ 50 ซึ่งบ่งชี้ว่ากิจกรรมในภาคการผลิตของจีนยังคงขยายตัว ขณะที่ดัชนีที่ต่ำกว่าระดับ 50 บ่งชี้ถึงภาวะหดตัว